b'\n_START_ARTICLE_\nPeter Viskinde\n_START_SECTION_\nKarriere\n_START_PARAGRAPH_\nViskinde blev i 1980 en del af rock-gruppen Malurt, som Michael Falch havde dannet sammen med Christian Arendt og Peter Mors i 1977. I 1990 startede han bandet Big Fat Snake sammen med Anders Blichfeldt. Viskinde hentede navnet fra sit store idol Bob Dylan p\xc3\xa5 sangen "Wiggle Wiggle Wiggle". Bandet br\xc3\xb8d igennem i 1995 med Viskindes komposition "No Peace Like in Heaven" fra albummet Midnight Mission._NEWLINE_Peter Viskinde blev i 2003 af Henrik Knudsen opfordret til at spille med The TCB Band ved et par koncerter p\xc3\xa5 V\xc3\xa6rket i Randers. Viskinde fik etableret en tredje koncert efter de to Elvis-koncerter, hvor han fik overtalt resten af Big Fat Snake til at medvirke. Sangene denne aften var hentet fra Elvis og Roy Orbisons repetoire samt Viskindes sange._NEWLINE_I 2008 forlod han Big Fat Snake under stor mediebev\xc3\xa5genhed, og i 2009 indgik han et forlig, i hvilket han overlod rettighederne til navnet Big Fat Snake til de resterende medlemmer i bandet; Anders Blichfeldt, Asger Steenholdt, Jens Fredslund og Pete Repete. I 2011 blev der via Dansk Artist Forbund indg\xc3\xa5et en aftale, der bet\xc3\xb8d at Peter Viskinde fremover ville blive krediteret som ene ophavsmand til "No Peace Like in Heaven", "Animal" og "Someone Like You".\n_START_SECTION_\nKunstmaler\n_START_PARAGRAPH_\nPeter Viskinde har siden teenage\xc3\xa5rene ud over musikken haft maleri som metier. Viskinde har l\xc3\xb8st flere udsmykningsopgaver for virksomheder og har bl.a. designet Wiibroe/Carlsbergs \xc3\xa5rgangs\xc3\xb8l fra 2012.\n_START_SECTION_\nAndet\n_START_PARAGRAPH_\nI juli 2014 mistede Peter Viskinde sin venstre lillefinger, da den blev klemt under en flytning af nogle bordplader.'